Screenshot: HRT

NAKON opširnog intervjua Večernjem listu u kojem se predsjednik zagrebačkog Županijskog suda Ivan Turudić okomio na aktualnu vlast, a što je u drugim medijima naknadno interpretirano kao isticanje kandidature za HDZ-ovog ministra pravosuđa, Turudić je kazao da je očekivao burne reakcije, ali da ga je "malo začudio" predsjednik Republike Ivo Josipović.



"Malo me je začudio predsjednik. Bilo bi sjajno da je tako reagirao kada je premijer napadao sudstvo i mene osobno. Da je tada reagirao dobro bih razmislio o onome što je rekao, ali ovako me nije povrijedilo", izjavio je Turudić Hini.



Turudić je među ostalim, u spornom intervjuu, ustvrdio da je dopredsjednik SDSS-a Milorad Pupovac etnički pristran, da premijer Zoran Milanović, boljševik i monarh, "pluta bespućima svog neznanja i bahatosti" te napada pravosuđe, dok je za predsjednika Josipovića rekao da mora razmisliti treba li mu Saša Perković ostati savjetnik za nacionalnu sigurnost.

Josipović: Sudac s političkim ambicijama bi trebao odstupiti iz pravosuđa i posvetiti se politici



Predsjednik je, potom, za Novi list izjavio da javni politički angažman sudaca smatra neprimjerenim i inkompatibilnim s dobrim demokratskim načelima i podjelom vlasti te da bi sudac s političkim ambicijama trebao odstupiti iz pravosuđa i posvetiti se politici.



"Da je bio dosljedan u izjavama, da je štitio načelo podjele vlasti danas bi mu vjerovao, ovako baš i ne", osvrnuo se Turudić na Josipovićeve riječi, dodajući da je predsjednik imao mnogo prilika reagirati kada je pravosuđe, a prvenstveno sudstvo, bilo izloženo "strašnim napadima od strane izvršne vlasti".

Turudić: Govorit ću čak i po cijenu da me Josipović makne sa sudačke dužnosti



"Ako mi prigovara da sam rekao nešto o Oluji, ja sam, za razliku od njega, branitelj i imam pravo komentirati, jer je Dan hrvatskih branitelja moj praznik. I to mi pravo nitko ne može oduzeti", tvrdi Turudić. Dodao je i da ga je taj dan ogorčio, jer se "sveo na praznik tri predsjednika, a ne branitelja".



"Uvijek ću to govoriti, čak i po cijenu da me Josipović makne sa sudačke dužnosti. Danas je rekao da bi se to trebalo učiniti, a nakon riječi dolaze djela. Nije to rekao bilo tko to je rekao predsjednik države", zaključio je Turudić.

Tekst se nastavlja ispod oglasa

Nobilo: Protiv Turudića bi trebalo pokrenuti stegovni postupak



Osim predsjednika Josipovića Turudićev intervju osudili su i bivša ministrica pravosuđa Vesna Škare Ožbolt, odvjetnik Anto Nobilo i bivši predsjednik Vrhovnog suda Krunislav Olujić. No, na njihove se riječi Turudić, kako je kazao, ne želi obazirati.



Nobilo je, među ostalim, rekao da bi se protiv Turudića trebao pokrenuti stegovni postupak, jer kao i Škare Ožbolt, smatra da se suci ne bi smjeli baviti politikom. Olujić je, pak, rekao da bi zbog kritika vlasti Turudić u vrijeme predsjednika Franje Tuđmana bio suspendiran te da je njegovim istupom zgrožen jer "suci nikada nisu bili samostalniji nego što su sad"

Škare Ožbolt: O Turudiću kao sucu i njegovoj stručnosti sve najbolje, ali ne bi trebao davati svoja ideološka razmišljanja u javnost



I dok HDZ-ov sudac priprema teren za ministarsku poziciju u HDZ-ovoj vladi, bivša ministrica pravosuđa Vesna Škare Ožbolt kazala je za Index kako Turudić, kao predstavnik treće grane vlasti - sudstva, ne bi trebao davati svoje ideološke ocjene i razmišljanja u javnost.



Ona je u niz navrata javno govorila kako je kao ministrica pravosuđa bila pod velikim pritiskom Ive Sanadera da Turudića još 2005. imenuje za prvog čovjeka Županijskog suda. Prema njenim tvrdnjama, upravo zbog spora oko Turudićevog imenovanja, gdje se usprotivila Sanaderovom nalogu, smijenjena je s ministarske pozicije.



"O sucu Turudiću kao sucu i njegovoj stručnosti mislim sve najbolje, ali kao sudac ne bi trebao davati svoja ideološka razmišljanja u javnost jer predstavlja treću granu vlasti. Sudbena vlast ne bi trebala sudjelovati u ideološkim raspravama. Ne znam što stoji iza tog njegovog istupa, ali sigurno ćemo vrlo brzo saznati. U njegovim ambicijama da postane ministar ne vidim ništa sporno, to je njegovo legitimno pravo, ali kao sudac bi se trebao kloniti ideologija", smatra Škare Ožbolt.

Ministarstvo pravosuđa: Na Turudićev istup može reagirati samo sudbena vlast



Ministarstvo pravosuđa poslijepodne je pojasnilo da neće komentirati javni istup, odnosno intervju, predsjednika zagrebačkog Županijskog suda Ivana Turudića, jer na to može reagirati samo sudbena vlast.



U skladu s ustavnom trodiobom vlasti, sudbena vlast u Republici Hrvatskoj potpuno je samostalna i neovisna od druge dvije grane vlasti. Sudbena vlast putem Državnog sudbenog vijeća, a u kojem ima apsolutnu većinu, potpuno samostalno odlučuje o tome tko će postati sudac, koji će suci napredovati, koji će eventualno biti stegovno kažnjeni te tko će biti predsjednici sudova. Dakle, Ustavom je definirano da razina odgovornosti sudbene vlasti zavisi isključivo od njene vlastite samokontrole, odgovorili su iz Ministarstva pravosuđa.